Diari Oficial de la Generalitat Valenciana


Sumari del DOGV 8653, del 09-10-2019 (2019/9631)

DECRET 235/2019, de 7 d'octubre, del Consell, de concessió de la distinció honorífica d'Ambaixador de la Comunitat Valenciana, a títol pòstum, a Camilo Sesto.
--------------------------------------------------------------------------------------------------------------------------------------------------------------

### Dades del document

Número de DOGV
:   8653

Data del DOGV
:   09-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9631


Data del document
:   07-10-2019

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 235/2019, de 7 d'octubre, del Consell, de concessió de la distinció honorífica d'Ambaixador de la Comunitat Valenciana, a títol pòstum, a Camilo Sesto. [2019/9631]  
El Consell, mitjançant el Decret 247/2003, de 5 de desembre, va crear la distinció honorífica d'Ambaixador de la Comunitat Valenciana amb la finalitat de reconéixer i premiar la tasca d'aquelles persones i entitats que, pel seu especial arrelament amb la Comunitat Valenciana, la seua identificació, exaltació i defensa dels valors d'aquesta, així com per les seues actuacions i manifestacions públiques, hagen contribuït notablement al coneixement, la difusió i la defensa dels interessos generals i peculiars de la Comunitat Valenciana.  
Camilo Blanes Cortés, nascut a Alcoi en 1946, va fer els seus primers passos com a cantant en el cor del seu col·legi i, anys més tard, en el grup pop Los Dayson, amb el qual va concursar en el programa de Televisió Espanyola Salto a la fama. Després d'aquesta experiència es va quedar a Madrid per a integrar-se en el grup Los Botines, que a partir de llavors s'anomenà Camilo y Los Botines.  
A la tardor de 1970 va enregistrar un senzill amb els seus primers temes com a solista, i en 1971 va participar en el Festival de la Cançó de l'Atlàntic, en el qual va quedar en segon lloc amb el tema Mendigo de amor, compost per Juan Pardo. Aquest mateix any va enregistrar el seu primer àlbum, Algo de mí, i va aconseguir també el seu primer número u amb la cançó del mateix nom. El novembre de 1973 va eixir a la venda un altre dels seus discos més venuts, Algo más, i dos anys més tard va estrenar l'òpera rock Jesucristo Superstar, produïda per ell mateix, que representava el paper de Jesús de Natzaret.  
A la fi dels anys setanta, el senzill Vivir así es morir de amor i El amor de mi vida, de l'àlbum Sentimientos, es va convertir en el més venut de tota la dècada, i Camilo Sesto va actuar en el Madison Square Garden, de Nova York, davant de més de quaranta-cinc mil espectadors, on va ser batejat com el Frank Sinatra espanyol.  
En 1986 va presentar el seu àlbum Agenda de baile i la seua nova versió de Quererte a ti. Al febrer d'aquest mateix any, el senzill Corazón encadenado, produït i escrit per Camilo Sesto i interpretat a duo amb Lany Hall, va resultar guanyador en la gala dels Premis Grammy. Aquest és, no obstant això, l'any del seu retir voluntari dels escenaris.  
En 1991 va tornar al món de la música amb l'àlbum A voluntad del cielo, que va batre rècords de vendes a Amèrica. En 2005 es va reeditar l'àlbum Jesucristo Superstar, remasteritzat digitalment a partir dels enregistraments originals per a commemorar els trenta anys des de la seua posada en escena.  
En 2010 es va enregistrar l'àlbum en directe Todo de mí, amb les actuacions de dos concerts celebrats al Palau de Congressos de Madrid. Finalment, en 2018, es va publicar Camilo Sinfónico, en el qual s'inclouen alguns dels seus grans èxits amb l'Orquestra Simfònica d'RTVE.  
Al llarg d'una llarga i exitosa carrera en la qual va vendre milions de discos, el músic i compositor Camilo Sesto es va convertir en el primer cantant espanyol a aconseguir un disc de platí.  
Per això, com a reconeixement a l'artista que va posar veu i música a les històries d'amor arrelades en la nostra memòria sentimental, prèvia deliberació del Consell, en la reunió de 7 d'octubre de 2019,  
  
  
DECRETE  
  
Concedir la distinció honorífica d'Ambaixador de la Comunitat Valenciana, a títol pòstum, a Camilo Sesto.  
  
València, 7 d'octubre de 2019  
  
El president de la Generalitat,  
XIMO PUIG I FERRER